**ELŐTERJESZTÉS**

**A II. Kerületi Önkormányzat Képviselő-testülete részére**

**Tárgy:** javaslat keretmegállapodás megkötésére a Központi Statisztikai Hivatallal

**Tisztelt Polgármester úr!**

**Tisztelt Képviselőtársaim!**

A Központi Statisztikai Hivatal (KSH) a 2022. évben országos népszámlálást bonyolított le, melynek utolsó szakasza 2022 novemberében zárult. A KSH nyilvános tájékoztatása szerint a folyamat során 4,6 millió lakás- és 9,2 millió személyi kérdőív érkezett be. A beérkezett adatok feldolgozása jelenleg is zajlik. Az előzetes települési adatok már elérhetőek, a végleges eredmények közzétételére pedig 2023 őszétől lehet számítani.

A II. kerületi Önkormányzatnak jelenleg nincs formális megállapodása a Központi Statisztikai Hivatallal a kerületi lakosságra vonatkozó népszámlálási adatok és információk megismerésére, felhasználására vonatkozóan.

Ezeknek a statisztikai adatoknak és korrelációknak a megismerése segítséget jelentene az Önkormányzat és a Hivatal közérdekű feladatainak elvégzésénél, legyen szó szolgáltatásfejlesztésről, kerületi célcsoportok élethelyzetére fókuszáló stratégia alkotásról, a részvételi költségvetés koncepciójának fejlesztéséről, vagy bármilyen egyéb olyan tevékenység fejlesztésnél, ahol a lakosság hatékony bevonása, a kerületi célcsoportok helyzetének körültekintő és specifikus megismerése fontos szerepet játszik.

Fenti indokok alapján javaslom, hogy az Önkormányzat kezdeményezzen egyeztetéseket a Központi Statisztikai Hivatalnál egy olyan keretmegállapodás létrejötte érdekében, mely lehetővé teszi az Önkormányzat és a Polgármesteri Hivatal számára a népszámlálási statisztikai adatok hozzáférhetőségét, és melyben az együttműködés részletszabályait a két fél közösen határozza meg.

Tekintettel arra, hogy a II. kerületi Önkormányzat erőforrásainak és partnerségi kapcsolatainak bővítése érdekében külsős szakmai szervezetekkel és szakemberekkel is létesít együttműködéseket, a keretmegállapodásban a konkrét helyzetekre vonatkozó statisztikai adatokhoz és korrelációkhoz való hozzáférés körülményeit, a harmadik félre vonatkozó feltételeket a részletszabályokban szintén javaslom rögzíteni.

Tisztelettel kérem javaslatom megtárgyalását, és támogatását.

**Határozati javaslat**

A Képviselő-testület úgy dönt, hogy javasolja az Illetékeseknek a II. Kerületi Önkormányzat és a Központi Statisztikai Hivatal között kötendő keretmegállapodás kezdeményezését a 2022. évi népszámlálási statisztikai adatokhoz való hozzáférés biztosítása érdekében.

A Képviselő-testület felkéri a Polgármestert a szükséges intézkedések megtételére.

**Határidő:** …

**Felelős:** Polgármester

Köszönettel,

Juhász Veronika, képviselő

Budapest, II. kerület, Zsigmond tér, 2023.6.19.